CELEX: E2019C0004
Language: el
Date: 2019-02-06 00:00:00
Title: Απόφαση της Εποπτεύουσας Αρχής της ΕΖΕΣ αριθ. 4/19/COL, της 6ης Φεβρουαρίου 2019, για την εκατοστή τέταρτη τροποποίηση των διαδικαστικών και ουσιαστικών κανόνων στον τομέα των κρατικών ενισχύσεων [2019/1008]

20.6.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 163/110
               
            
         ΑΠΟΦΑΣΗ ΤΗΣ ΕΠΟΠΤΕΥΟΥΣΑΣ ΑΡΧΗΣ ΤΗΣ ΕΖΕΣ αριθ. 4/19/COL
         της 6ης Φεβρουαρίου 2019
         για την εκατοστή τέταρτη τροποποίηση των διαδικαστικών και ουσιαστικών κανόνων στον τομέα των κρατικών ενισχύσεων [2019/1008]
         Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ (εφεξής «η Αρχή»),
         Έχοντας υπόψη:
         τη συμφωνία για τον Ευρωπαϊκό Οικονομικό Χώρο (εφεξής «η συμφωνία ΕΟΧ»), και ιδίως τα άρθρα 61 έως 63 και το πρωτόκολλο 26,
         τη συμφωνία μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου (εφεξής «η συμφωνία περί Εποπτείας και Δικαστηρίου»), και ιδίως το άρθρο 24 και το άρθρο 5 παράγραφος 2 στοιχείο β),
         Εκτιμώντας τα εξής:
         Βάσει του άρθρου 24 της συμφωνίας περί Εποπτείας και Δικαστηρίου, η Αρχή εφαρμόζει τις διατάξεις της συμφωνίας ΕΟΧ σχετικά με τις κρατικές ενισχύσεις.
         Βάσει του άρθρου 5 παράγραφος 2 στοιχείο β) της συμφωνίας περί Εποπτείας και Δικαστηρίου, η Αρχή εκδίδει ανακοινώσεις και κατευθυντήριες γραμμές σε θέματα σχετικά με τη συμφωνία ΕΟΧ, εφόσον η συμφωνία αυτή ή η συμφωνία περί Εποπτείας και Δικαστηρίου το κρίνει αναγκαίο.
         Το σχετικό με τη βραχυπρόθεσμη ασφάλιση εξαγωγικών πιστώσεων κεφάλαιο των κατευθυντήριων γραμμών της Εποπτεύουσας Αρχής ΕΖΕΣ για τις κρατικές ενισχύσεις (1) έληξε στις 31 Δεκεμβρίου 2018.
         Το κεφάλαιο αντιστοιχούσε στην ανακοίνωση της Ευρωπαϊκής Επιτροπής (εφεξής «η Επιτροπή») προς τα κράτη μέλη για την εφαρμογή των άρθρων 107 και 108 της Συνθήκης για τη λειτουργία της Ευρωπαϊκής Ένωσης στη βραχυπρόθεσμη ασφάλιση εξαγωγικών πιστώσεων (2), η οποία επίσης θα έληγε στις 31 Δεκεμβρίου 2018.
         Στις 19 Δεκεμβρίου 2018, η Επιτροπή δημοσίευσε ανακοίνωση προς τα κράτη μέλη σχετικά με την παράταση ισχύος της ανακοίνωσης για την εφαρμογή των άρθρων 107 και 108 της Συνθήκης για τη λειτουργία της Ευρωπαϊκής Ένωσης στη βραχυπρόθεσμη ασφάλιση εξαγωγικών πιστώσεων έως τις 31 Δεκεμβρίου 2020 (3).
         Η Επιτροπή ενέκρινε την παράταση λαμβανομένης υπόψη της ανάγκης για συνέχεια και ασφάλεια δικαίου όσον αφορά τη μεταχείριση των κρατικών ενισχύσεων στον τομέα της βραχυπρόθεσμης ασφάλισης εξαγωγικών πιστώσεων. Επίσης, με την παράταση ευθυγραμμίστηκε η ημερομηνία λήξης της ισχύος των εν λόγω κατευθυντήριων γραμμών με την ημερομηνία λήξης της πλειονότητας των κατευθυντήριων γραμμών για τις κρατικές ενισχύσεις που θεσπίστηκαν βάσει του προγράμματος για τον εκσυγχρονισμό των κρατικών ενισχύσεων. Επιπλέον, λόγω της έλλειψης ικανότητας ασφάλισης ή αντασφάλισης για την κάλυψη των εξαγωγών προς την Ελλάδα, η Επιτροπή αποφάσισε να παρατείνει έως τις 31 Δεκεμβρίου 2019 την προσωρινή αφαίρεση της Ελλάδας από τον κατάλογο των χωρών με εμπορεύσιμους κινδύνους.
         Η ενιαία εφαρμογή των κανόνων του ΕΟΧ περί κρατικών ενισχύσεων πρέπει να εξασφαλίζεται σε ολόκληρο τον Ευρωπαϊκό Οικονομικό Χώρο σύμφωνα με τον στόχο της ομοιογένειας που καθορίζεται στο άρθρο 1 της συμφωνίας ΕΟΧ. Προκειμένου να διασφαλιστεί συνεκτική προσέγγιση όλων των μέσων κρατικής ενίσχυσης, λαμβανομένης υπόψη της ανάγκης για συνέχεια και ασφάλεια δικαίου όσον αφορά τη μεταχείριση των κρατικών ενισχύσεων στον τομέα της βραχυπρόθεσμης ασφάλισης εξαγωγικών πιστώσεων, και προκειμένου να εξασφαλιστεί η ενιαία εφαρμογή των κανόνων περί κρατικών ενισχύσεων σε ολόκληρο τον Ευρωπαϊκό Οικονομικό Χώρο, θα πρέπει να επανεγκριθεί το σχετικό με τη βραχυπρόθεσμη ασφάλιση εξαγωγικών πιστώσεων κεφάλαιο των κατευθυντήριων γραμμών της Εποπτεύουσας Αρχής ΕΖΕΣ για τις κρατικές ενισχύσεις.
         Έπειτα από διαβούλευση με την Ευρωπαϊκή Επιτροπή,
         Έπειτα από διαβούλευση με τα κράτη της ΕΖΕΣ,
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το σχετικό με τη βραχυπρόθεσμη ασφάλιση εξαγωγικών πιστώσεων κεφάλαιο των κατευθυντήριων γραμμών της Εποπτεύουσας Αρχής ΕΖΕΣ για τις κρατικές ενισχύσεις επανεγκρίνεται με ισχύ από την 1η Ιανουαρίου 2019, με τις ακόλουθες τροποποιήσεις:
            
                        —
                     
                     
                        Η πρώτη πρόταση του σημείου 40 του σχετικού με τη βραχυπρόθεσμη ασφάλιση εξαγωγικών πιστώσεων κεφαλαίου των κατευθυντήριων γραμμών της Εποπτεύουσας Αρχής ΕΖΕΣ για τις κρατικές ενισχύσεις διατυπώνεται ως εξής:
                        (40) Η Αρχή θα εφαρμόσει τις αρχές που περιλαμβάνονται στις παρούσες κατευθυντήριες γραμμές έως την 31η Δεκεμβρίου 2020.
                     
                  
                        —
                     
                     
                        Η Ελλάδα θα αφαιρεθεί προσωρινά, έως τις 31 Δεκεμβρίου 2019, από τον κατάλογο των χωρών με εμπορεύσιμους κινδύνους στο παράρτημα του σχετικού με τη βραχυπρόθεσμη ασφάλιση εξαγωγικών πιστώσεων κεφαλαίου των κατευθυντήριων γραμμών της Εποπτεύουσας Αρχής ΕΖΕΣ για τις κρατικές ενισχύσεις.
                     
                  
         
            Άρθρο 2
            Το κείμενο της παρούσας απόφασης στην αγγλική γλώσσα είναι το μόνο αυθεντικό.
         
         
            Βρυξέλλες, 6 Φεβρουαρίου 2019
            
               
                  Για την Εποπτεύουσα Αρχή της ΕΖΕΣ
               
               Bente ANGELL-HANSEN
               
                  Πρόεδρος
               
               
                  Αρμόδιο μέλος του Σώματος
               
               Frank J. BÜCHEL
               
                  Μέλος του Σώματος
               
               Högni KRISTJÁNSSON
               
                  Μέλος του Σώματος
               
               Carsten ZATSCHLER
               
                  Προσυπογράφων ως Διευθυντής Νομικών και Εκτελεστικών υποθέσεων
               
            
         
         
            (1)  ΕΕ L 343 της 19.12.2013, σ. 54, και συμπλήρωμα ΕΟΧ αριθ. 71 της 19.12.2013, σ. 1, σημείο 40.
         
            (2)  ΕΕ C 392 της 19.12.2012, σ. 1, σημείο 40.
         
            (3)  ΕΕ C 457 της 19.12.2018, σ. 9.